Giotto di Bondone, *Kristuksen temppeliinkäynti*, 1304–1306. Hanna oikealla.
**Hanna** (hepr. ‏חַנָּה‎‎), Hannah, (m.kreik. Ἄννα), Anna) on Luukkaan evankeliumissa mainittu naisprofeetta. Hänet mainitaan Simeonin ohella kertomuksessa Jeesuksen tuomisesta 40 päivän ikäisenä Jerusalemin temppeliin.

Maininnat Raamatussa
--------------------

Luukkaan evankeliumissa Hannasta kerrotaan, että hän oli profeetta, joka oli Fanuelin tytär ja kuului Asserin sukukuntaan. Hän oli aikoinaan mennyt naimisiin miehen kanssa, jonka nimeä Raamatussa ei mainita, mutta jäänyt seitsemän vuoden avioliiton jälkeen leskeksi. 

Monissa Raamatun käännöksissä, muun muassa vuoden 1938 suomennoksessa, sekä vanhemmissa Raamatun selitysteoksissa hänen sanotaan olleen 84-vuotias Jeesuksen syntyessä. Evankeliumin kreikankielisessä alkutekstissä oleva sanonta "hän oli 84 vuoden leski" (καὶ αὐτὴ χήρα ὡς ἐτῶν ὀγδοηκοντατεσσάρω) on kuitenkin kaksiselitteinen; se voi tarkoittaa joko, että hän oli 84-vuotias tai että hän oli ollut leskenä 84 vuotta. Tämän mukaisesti kohta onkin käännetty uusimmassa, vuoden 1992 suomennoksessa. Koska nainen sai juutalaisen lain mukaan mennä avioliitton aikaisintaan 14 vuoden ikäisenä, tästä tulkinnasta kuitenkin seuraa, että hänen on täytynyt olla Jeesuksen syntyessä ainakin 14+7+84 = 105-vuotias.

Raamatussa hänestä kerrotaan edelleen, että hän vietti vanhuutensa päivät temppelistä poistumatta sieltä ja siellä Jumalaa paastolla ja rukouksilla yöt ja päivät. Kun Jeesus tuotiin pyhäkköön, Hanna näki hänet, ylisti Jumalaa ja puhui lapsesta kaikille, jotka odottivat Jerusalemin lunastusta.

Kirkollinen perimätieto ja kunnioitus
-------------------------------------

Hannaa kunnioitetaan pyhimyksenä sekä katolisessa että ortodoksisessa kirkossa, ja hänestä käytetään nimitystä *naisprofeetta Hanna*. Ortodoksinen kirkko pitää Hannaa ja Simeonia viimeisinä vanhan liiton profeettoina ja viettää heidän yhteistä muistopäiväänsä 3. helmikuuta, välittömästi kynttilänpäivää eli Herran temppeliintuomisen juhlaa seuraavana päivänä. Niissä ortodoksisissa kirkoissa, joissa juhlapäivät yhä määräytyvät vanhan juliaanisen kalenterin mukaan, tämä vastaa kuitenkin helmikuun 16. päivää nykyisen gregoriaanisen kalenterin mukaan. Myös katolisessa kirkossa Hannan muistopäivä on 3. helmikuuta, paikoitellen kuitenkin 1. syyskuuta.

Hannan kuva esiintyy säännöllisesti Jeesuksen temppeliintuomista esittävissä ikoneissa yhdessä Jeesuksen, Marian, Joosefin ja Simeonin kanssa. Ortodoksien perinteisen käsityksen mukaan Kristus kohtasi kansansa, Israelin, Simeonin ja Hannan henkilöissä.

Lähteet
-------

1. ↑  Luuk. 2:22, vrt. 3. Moos. 12:2–6
2. 1 2  Luuk. 2:36–38
3. ↑  McClintock, John & Strong, James: *Cyclopædia of Biblical, theological, and ecclesiastical literature Vol 1*, s. 235. Harper & Brothers, 1896. Google Books. (englanniksi)
4. ↑  Easton’s Dictionary *Bible Gateway*. Viitattu 23.5.2016.
5. ↑  MacArthur, John: *Twelve Extraordinary Women. How God Shaped Women of the Bible, and ... –*, s. 136. "The Greek text is ambiguous as to her exact age. ("This woman was a widow of about eighty-four years.") It might mean literally that she had been a widow for eighty-four years. Assuming she married very young (remember, thirteen was a ...". –, 2008.
6. ↑  Green, Joel B.: *The Gospel of Luke*, s. 151. Eerdmans, 1997. ISBN 0-8028-2315-7. Google Books. (englanniksi)
7. ↑  Elliot, J. K.: "Anna’s Age (Luke 2:36–37)", *Novum Testamentum, Vol. 30, Fasc. 2.*, s. 100–102. -. Teoksen verkkoversio. (englanniksi)
8. ↑  Hanna Uuden testamentin profeetta *Ortodoksi.net*. Viitattu 23.5.2016.
9. ↑  Lives of the Saints. Afterfeast of the Meeting of our Lord in the Temple Orthodox Church in America. Viitattu 23.5.2016. (englanniksi)
10. ↑  Saint Anna the Profetess *Catholic Saints.info*.  (englanniksi)
11. ↑  The Meeting of our Lord and Savior Jesus Christi in the Temple Orthodox Church of America. Viitattu 23.5.2016. (englanniksi)

Aiheesta muualla
----------------

* Anna *Catholic Encyclopedia*.  (englanniksi)